代壽徐意一參政
作者：劉黻
朝代：宋

paragraphs: 東南仁氣氳堪輿，武夷相望鍾真儒。
考亭西山接伊洛，戶庭坦蕩除榛蕪。
意一先生續正傳，剛以直養軻其徒。
端平御史凜風節，歷歷抗疏誅姦諛。
愛君憂國根性天，實與名稱名非沽。
藝祖所謂社稷臣，四海歡呼登政途。
津梁善類植泰道，柱石明堂開遠模。
丹心炳炳照白髮，力扶國是消民瘉。
共期聖祉登嵩華，長使廊廟聞都俞。
黎元翹首望太平，願斡聖化還唐虞。